text: Simon Kjær er tilbage i barndomsbyen med landsholdet
  31 august 2016 kl. 10.35
  Når det danske landshold onsdag aften løber ind på Casa Arena i Horsens til testkampen mod  Liechtenstein, så er Simon Kjær tilbage i barndomsbyen - og bærer formentlig anførerbindet.
  Det danske fodboldlandshold møder onsdag aften Liechtenstein på Casa Arena i Horsens - og publikum kan være sikre på at se mindst en spiller med lokale rødder i aktion på grønsværen.
  Horsens-drengen Simon Kjær er en af de erfarne spillere  i truppen til kampen - og meget tyder på at han oven i købet får æren af at spille med anførerbindet i barndomsbyen.
  Danial Agger, som i mange år har været landsholdets anfører, har stoppet karrieren - og det forventes, at Simon Kjær overtager anfører-rollen, men det offentliggør landstræner Åge Hareide første senere onsdag.
  Simon Kjær, 27 år, med 60 landskampe for Danmark og nuværende Fenerbache-spiller, har fået sin første fodboldopdragelse på banerne i Lund IF, inden han skiftede til AC Horsens og siden FC Midtjylland.
  Simon Kjær på Twitter: "Glæder mig meget til landskamp hjemme i Horsens"
  Tilskuerne i Horsens må i aften undvære en af Danmarks  helt store profiler, nemlig målmand Kasper Schmeichel, der lørdag sendte afbud efter en skade i Leicesters kamp i Premier League.
  Til gengæld kan det give et gensyn med den tidligere Horsens- og Esbjerg-målmand Frederik Rønnow (nu Brøndby IF ), der kan få landskampsdebut på sin gamle hjemmebane. Også den tidligere Esbjerg-spiller Peter Ankersen, nu FCK, må forventes i aktion på Casa Arena i aften.
  Det er første gang nogensinde, at det bedste danske landshold spiller i Horsens - og  det er fortsat muligt at købe billetter til kampen.
  Landsholdet kommer til Horsens i eftermiddag fra deres træningslejr i Helsingør - se videoen øverst i artiklen af spillerne der ankommer.
  Glæder mig meget til landskamp hjemme i Horsens - og til at se den store opbakning fra min barndomsklub Lund IF på tribunerne. @DBUfodbold
  
  